הגולש מבת ים: "כשאמא סיפרה שקטעו לי את הרגל, העדפתי למות"
הנרי חן מבת ים נפצע קשה בתאונת דרכים ואיבד את רגלו. בשיחה איתו הוא מספר כיצד מבן אדם פעלתן ועצמאי הפך לאדם שתלוי באחרים, אבל לסיפור שלו יש גם סוף טוב
פורסם בתאריך: 23.6.18 10:57
אם גם אתם צפיתם השבוע בתכנית "היום בעוד שנה" (מאקו TV, קשת, ערוץ 12), בטח התרגשתם לשמוע את סיפורו המופלא של הנרי חן, תושב בת ים שחלם לחזור לגלוש על הגלים בים אחרי התאונה הקשה שעבר, שבעקבותיה נותר קטוע רגל.
לפני כשנתיים נסע חן לבקר את סבתו בבת ים רכוב על האופנוע שלו. באזור יפו הוא נקלע לתאונת דרכים, איבד שליטה על האופנוע והתרסק לקרקע. "הדבר היחידי שאני זוכר מאותו רגע זה שברגע אחד נסעתי על הכביש וברגע האחר עצמתי עיניים. אני זוכר שניסיתי להזיז את הכתף וראיתי שהרגל שלי קרובה לכתף", הוא מספר, "הבנתי שמשהו נורא קרה. כשבאו הפרמדיקים, כל הזמן שאלתי מה המצב שלי אבל אף אחד לא נתן לי תשובה ברורה. לבסוף, אחד מהם אמר שזה לא נראה טוב ושהוא לא בטוח שאחיה".
חן ממשיך ומספר בהתרגשות: "כשהגענו לבית חולים, המצב שלי התדרדר וכבר הייתי בתרדמת. כשהתעוררתי סיפרו לי שניסו להציל לי את הרגל אבל נאלצו לכרות אותה. הרגל השנייה התרסקה גם היא והיא מלאה בפלטינות ובברזלים שמקבעים אותה. אמא שלי ניגשה אלי וסיפרה לי מה בדיוק קרה ומהן ההשלכות של התאונה. כשהיא שאלה אותי מה הייתי מעדיף, עניתי לה שאני מעדיף למות".
הוא שואף אוויר ומבהיר חד וחלק: "שום דבר לא מכין אותך לרגע הזה בחיים. מבן אדם פעלתן ועצמאי הפכתי לאדם שתלוי באחרים. ברגע שאחרי נכנסו אלי לחדר קרובי משפחה וחברים, והם הביעו כל כך הרבה אהבה ודאגה שהבנתי שאני חייב להמשיך קדימה, בשבילי עצמי, וגם בשבילם".
חן עבר תהליך שיקום של שמונה חודשים, במהלכם נאלץ לוותר על התחביב שלו, גלישת גלים, ובעיקר ללמוד לחיות עם רגל תותבת. הוא הבטיח לעצמו שלא לוותר על הגשמת החלומות שלו ועל הניסיון להמשיך במסלול החיים. "שמונה החודשים האלה לימדו אותי שאין דבר שעומד בפני הרצון. למדתי ללכת מחדש ובעיקר למדתי שאם רוצים, מצליחים. למעשה, התאונה הזו עזרה לי להגשים חלום אחר שלי והוא להרצות על אורח חיים. בגיל 21, כשאמרתי שאני רוצה לעשות את זה, אמרו לי שאני צעיר מדי. אחרי מה שעברתי, הגיל כבר לא מהווה פקטור ובימים אלה אני עובד על הרצאות שמספרות את הסיפור שלי ומלמדות את כולם שאסור לנו להתייאש וצריך להמשיך קדימה".
היום, חן גולש על הגלים ומתאמן לקראת אליפות אירופה בסקי מים. "אני לא מרגיש שיש לי בעיה וגם אם כן, אני ההוכחה שאפשר לעשות הכל אם רק רוצים. יש ימים פחות טובים ויש רגעים קשים, אבל בסופו של דבר הצורך לחיות ולמצות את החיים גדול יותר".
זה מדהים לשמוע את זה ממישהו שעבר סיפור כל כך קשה ונורא.
"אין ברירה. אני מטופל היום וחזרתי לגלוש בחופי בת ים. יש לי חברה כבר שמונה חודשים והעולם נפלא. למדתי להסתכל על חצי הכוס המלאה ולהבין שיש לי הרבה יותר ממה שאין לי".
15 בספטמבר 2018 at 11:33
אני גאה בך.ואוהבת אותך מאד עולם שלי
15 בספטמבר 2018 at 11:41
עברנו תקופה לא פשוטה…אך היה שווה.עולם שלי.אני אוהבת אותך מאד
15 בספטמבר 2018 at 11:42